समां गुज़रदा जंदा ऐ। जां फ्ही भर्तुहरि दे शब्दें च “समयो न जातः व्यमेव जाता” समां नेईं अस गै गुजरदे जन्ने आं। गुजरना गै, जाना गै, सब नश्वर गै तां फ्ही किश बी करने दी केह् लोड़ ऐ ? मुद्‌दत होई, कोई 47-48 ब’रें जदूं अलमोड़े दे अग्गें मिरतोला आश्रम च प्रो.निक्सन बना श्री कृष्ण प्रेम हुन्दे मुंहां इक भजन सुनेआ हा-“हरिनाम भजो सुख में दुख में सब नश्वर है मत मान करो....” की नेईं सब किश त्यागियै हरिनाम भजन च डुब्बी जाचै फ्ही किश बी नेईं कीते बगैर जीवन दे बचे-खुचे दिन पूरे करचै ? की नेईं रुक्खें उप्पर खिड़दे पत्तरे आंगर रेहा जा, जोह्‌ड़े जिन्ना चिर रुक्खै उप्पर होंदे न, चुपचपीते छां दिंदे, फलें दी रक्खेआ करदे, राहगीरें गी बसां दा सुख दिंदे न फ्ही पक्की जाने उप्पर, समां औने उप्पर, बिना कोई छेड़ छड़ूका किते दे धरती उप्पर जाई सौंदे न ?